钦定古今图书集成/明伦汇编/官常典/第348卷 > 黄师雍
## 钦定古今图书集成/明伦汇编/官常典/第348卷 > 黄师雍

按《宋史》本传：“师雍，字子敬，福州人。少从黄干学，入太
学。宝庆二年，举进士，诏为楚州官属。出盗贼白刃之
冲，不畏不慑。李全反状已露，师雍密结忠义军别部
都统时青图之。谋泄，全杀青，师雍不为动，全亦不加
害。秩满，朝议褒异，师雍耻出史弥远门，不往见之。调
婺州教授，学政一以吕祖谦为法。李宗勉、赵必愿、赵”
汝谈皆荐之。师雍慕徐侨有清望，欲谒之。会其有召
命，师雍曰：“今不可往也。”侨闻而贤之，至阙，以其学最
闻。宗勉在政府，力言于丞相乔行简，行简已许以朝
除，师雍以书见行简，劝其归老，行简不悦，宗勉之请
遂格。知遂之龙溪。转运使王伯大上其邑最，行简罢，
宗勉与史嵩之入相，召师雍审察，将至而宗勉卒。嵩
之延师雍，密示相亲意，师雍不领。迁粮料院，又曰：“料
院与相府密迩，所以相处。”师雍亦不领。嵩之独相，权
势浸盛，上下惧祸，未有发其奸者。博士刘应起首疏
论嵩之，帝感悟，思逐嵩之。师雍与应起相善，故嵩之
疑师雍左右之，讽御史梅杞击师雍，差知兴化军，旋
夺之，改知邵武军。及应起为监察御史，师雍迁宗正
寺簿，寻亦拜监察御史。首疏削金渊秩，送外居住；再
疏斥赵纶、项容孙、史肯之。嵩之终丧，正言李昴英、殿
中侍御史章琰共疏乞窜斥之，师雍亦上疏论列。帝
感悟，即其日诏勒令致仕。权直舍人院刘克庄封还
词头，乞畀嵩之以贴职，如“《宰臣去国》故事”，遂得守金
紫光禄大夫、观文殿学士致仕。议者曰：“大夫，官也；观
文，职也。元降御笔，但云守官，无本官职之辞。观文之
命，自克庄启之，朋邪顾望，不可赦。”师雍遂劾克庄临
事失身犯义，免所居官。琰亦继劾克庄，师雍又乞籍
嵩之家隶张叔仪，皆从之。未几，昴英劾临安尹赵与
𥲅及执政，琰亦劾执政。帝怒，昴英并及琰。郑采乘间
劾琰，昴英又嗾同列再疏，以昴英属某人，琰属师雍。
师雍毅然不从，独击叶阊，乃与𥲅腹心。琰、昴英去国，
采于是荐周坦、叶大有入台，首劾程公许、江万里，善
类日危矣。未逾月，坦攻参政吴潜去，陈垓为监察御
史。时采与𥲅、坦、垓、大有合为一，师雍独立。采恶之尤
甚，思所以去师雍，未得，招四人共谋之。会大旱求言，
应诏者多指采、坦等为起灾之由。牟子才、李伯玉、卢
钺语尤峻。坦等伪撰《匿名书》诬三士，师雍榻前辨谓：
“匿名书条令所禁，非公论也，不知何为至前”，因发其
伪撰之迹。适钺疏誉师雍，采迺以钺附师雍。帝不听，
擢师雍左司谏。未几，采入政府，谢方叔、赵汝腾疏其
奸，采遂罢去。师雍与丞相郑清之故同舍，然以劾刘用行、魏岘皆清之亲故，清之不乐。坦喜曰：“吾得所以
去之矣。”遣其妇日造清之妻，谮曰：“彼去用行、岘，乃去
丞相之渐也。”帝将以师雍为侍御史，清之曰：“如此，则
臣不可留。”迁起居舍人兼侍讲，即力丐去。清之犹冀
师雍少贬，师雍曰：“吾欲为全人。”终不屈。数月，坦卒劾
师雍及高斯得俱罢。久之，以直宝文阁奉祠，陈垓又
嗾，同列寝之。清之卒起师雍为左史，既而改江西转
运使，迁礼部侍郎，命下而卒于江西官舍。师雍简淡
寡欲，靖厚有守，言若不出口，而于邪正之辨甚明，视
外物轻甚，故博采公论，当官而行，爱护名节，无愧师
友云